Ensimmäiseen käsittelyyn esitellään päiväjärjestyksen 2. asia. Käsittelyn pohjana on talousvaliokunnan mietintö TaVM 15/2021 vp. Nyt päätetään lakiehdotuksen sisällöstä. — Yleiskeskustelu, edustaja Kiljunen, Kimmo.
Arvoisa puhemies! Halusin tulla todistamaan... [[Puhuja aloittaa puheenvuoron mikrofonin ollessa suljettuna]]
Anteeksi, teillä ei taida olla mikrofoni päällä.
...tätä kuriositeettitilannetta, kun ajattelin, että olisin ainoa edustaja salissa, ja koko lähes 20-vuotisen parlamenttiurani aikana ei ole ollut sitä tilannetta, että olisin ollut yksin salissa. Nyt meillä on kuitenkin kaksi edustajaa, kiitokset siitä, enkä halua yhtään ruveta pidentämään tätä keskustelua, kun tiedän hyvin — ja samalla käytän tätä yhteyttä hyväkseni kiittääkseni puhemiestä siitä — että teillä on ollut aivan ylipitkiä istuntoja tässä, eikä ole yhtään syytä pidentää sellaisia istuntoja, jotka eivät nyt sitten edellytä jotakin muuta, jolloin en minä sano mitään muuta kuin että kannatan hallituksen esitystä ja totean tämän erikoisen tilanteen, että meillä on päätösvaltaa, vaikka on vain puhemies salissa.